C 171/1

MNENJE KOMISIJE

z dne 16. maja 2019

o načrtu za odlaganje radioaktivnih odpadkov, nastalih pri razgradnji delovnih območij reaktorja R1 in R2 enote 1 jedrske elektrarne Ignalina v Litvi

(Besedilo v litovskem jeziku je edino verodostojno)

(2019/C 171/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 13. novembra 2018 v skladu s členom 37 Pogodbe Euratom od litovske vlade prejela splošne podatke v zvezi z načrtom za odlaganje radioaktivnih odpadkov (2), nastalih pri razgradnji delovnih območij reaktorja R1 in R2 enote 1 jedrske elektrarne Ignalina.

Na podlagi teh podatkov in dodatnih informacij, ki jih je Komisija zahtevala 21. decembra 2018 in so jih litovski organi predložili 6. februarja 2019, ter po posvetovanju s skupino izvedencev je Komisija oblikovala naslednje mnenje:

1. Razdalja med elektrarno in najbližjo mejo z drugo državo članico, ki je v tem primeru Latvija, je 8 km. Naslednja najbližja država članica je Poljska, ki je oddaljena približno 250 km. Meja z Republiko Belorusijo (sosednjo državo) je oddaljena 5 km.

2. Običajni postopki razgradnje ne bodo povzročili izpustov tekočih radioaktivnih snovi. Med običajnim postopkom razgradnje ni verjetno, da bi izpusti plinastih radioaktivnih snovi povzročili izpostavljenost prebivalstva v drugi državi članici ali tretji državi, ki bi bila ob upoštevanju mejnih doz iz direktive o temeljnih varnostnih standardih (3) pomembna z zdravstvenega vidika.

3. Trdni radioaktivni odpadki bodo premeščeni v ustrezne obrate za obdelavo, skladiščenje ali odlaganje odpadkov v jedrski elektrarni Ignalina. Trdni neradioaktivni odpadki in odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To bo opravljeno v skladu z merili iz direktive o temeljnih varnostnih standardih.

4. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice ali tretje države, ne bi dosegle ravni, ki bi bila ob upoštevanju referenčnih nivojev iz direktive o temeljnih varnostnih standardih pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih pri razgradnji delovnih območij reaktorja R1 in R2 enote 1 jedrske elektrarne Ignalina v Litvi, tako med običajnim obratovanjem kot ob nesrečah, ki bi bile take vrste in razsežnosti, kot je navedeno v splošnih podatkih, ne bi smelo povzročiti radioaktivne kontaminacije vode, prsti ali ozračja druge države članice ali tretje države, ki bi bila pomembna z zdravstvenega vidika, ob upoštevanju določb iz direktive o temeljnih varnostnih standardih.

V Bruslju, 16. maja 2019 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja.